夏夜歎
作者：杜甫
朝代：唐

paragraphs: 永日不可暮，炎蒸毒我腸。
安得萬里風，飄颻吹我裳。
昊天出華月，茂林延疎光。
仲夏苦夜短，開軒納微涼。
虛明見纖毫，羽蟲亦飛揚。
物情無巨細，自適固其常。
念彼荷戈士，窮年守邊疆。
何由一洗濯，執熱互相望。
竟夕擊刁斗，喧聲連萬方。
青紫雖被體，不如早還鄉。
北城悲笳發，鸛鶴號且翔。
況復煩促倦，激烈思時康。